諸君用東坡玉堂觀郭熙畫詩韵題江山王君平遠樓黄子京携至求同作
作者：陳文蔚
朝代：宋

paragraphs: 有客有客心地閒，樓外青林林外山。
風烟出沒美無度，依約圖畫有無間。
眼隨白鳥去邊遠，一聲漁唱江村晚。
此時誰會倚欄心，雲出不知何處巘。
歲寒松柏飽風霜，肯逐桃李爭春陽。
安得共卧百尺樓，爲挹江瀨吞山光。
當年影過八磚日，坡仙想像頻搔髮。
無言細玩郭熙畫，應思老去尋泉石。